இஞ்சினுவிட்டி உலங்கு வானூர்தி

இஞ்சினுவிட்டி தானியங்கி உலங்குவானூர்தி (Ingenuity robotic helicopter) என்பது ஒரு தானியங்கி நாசா உலங்கு வானூர்தி ஆகும், இது செவ்வாய் 2020 திட்டத்தின்கீழ் 2021 முதல் 2024 வரை செவ்வாய்க் கோளில் இயங்கியது. இவ்வானூர்தி 2021 பெப்ரவரி 18 அன்று தரையிறங்கிய பெர்சீவியரன்சு தளவுலவியின் அடிப்பகுதியில் இணைக்கப்பட்டு செவ்வாய்க்கு வந்தது. 2021 ஏப்ரல் 19 இல், முதலாவது புவிக்கப்பாலான வானூர்திப் பயணத்தை மேற்கொண்டது. மொத்தம் 72 பறப்புகளின் பின்னர், 2024 சனவரி 18 இல், செவ்வாய் மேற்பரப்பில் தரையிறங்கிய போது வானூர்தியின் சுழலித் தகடுகள் சேதமடைந்ததால், உலங்குவானூர்தி செயலிழந்து தனது திட்டத்தை முடித்துக் கொண்டது.

தளவுலவியும், உலங்குவானூர்தியும் 45 கிமீ அகலமான ஜெசிரோ குழியின் மேற்கு விளிம்பிற்கு அருகே ஒக்டேவியா இறங்கு தளத்தில் தங்கள் பணிகளைத் தொடங்கின. இஞ்சினுவிட்டியின் பறப்புகள் புவியின் வளியை விட 0.6% அடர்த்தியான செவ்வாய்க் கோளின் மிக மெல்லிய வளிமண்டலத்தில் பறப்பது சாத்தியம் என்பதை உறுதிப்படுத்தியது. அத்துடன், புவியில் இருந்து நேரடியாகக் கட்டுப்படுத்தத் தேவையில்லை என்பதையும் நிரூபித்தது, வானொலி அலைகள் புவிக்கும் செவ்வாய்க்கும் இடையில் பயணிக்க கோள்களின் நிலையைப் பொறுத்து 5 முதல் 20 நிமிடங்கள் வரை எடுப்பதால், இஞ்சினுவிட்டியைக் கட்டுப்படுத்துவது நடைமுறைச் சாத்தியமற்றது. அதற்குப் பதிலாக, இஞ்சினுவிட்டி தானியக்கமாக பறப்புகளை நிகழ்த்தியது.

உலங்குவானூர்தி 30-சோல் தொழில்நுட்ப விளக்கத்தை நிகழ்த்தும் நோக்கத்துடன் அனுப்பப்பட்டது, 3-5 மீ (10-16 அடி) உயரத்தில் ஐந்து பறப்புகளை ஒவ்வொன்றும் 90 வினாடிகள் வரை செய்யக்கூடியதாக அமைக்கப்பட்டது. 2024 சனவரி 18 அன்று, உலங்குவானூர்தி அதன் 72-ஆவது பறப்பின்போது தரையிறங்கியபோது சேதமடைந்தது, அதனை அடுத்து நாசா உலங்குவானூர்தியின் ஓய்வை அறிவித்தது. இஞ்சினுவிட்டி 1,004 நாட்களில் மொத்தம் இரண்டு மணிநேரம், எட்டு நிமிடங்கள், 48 வினாடிகள் பறந்து, 17 கிலோமீட்டர் (11 மைல்) க்கும் அதிகமாகக் கடந்தது.

நாசாவின் ஜெட் புரொப்பல்சன் ஆய்வகம், ஏரோவைரன்மென்ட், நாசாவின் அமேசு ஆய்வு மையம், லாங்லி ஆய்வு மையம் ஆகியவை இணைந்து இஞ்சினுவிட்டியை வடிவமைத்தன.

மேற்கோள்கள்

 வெளி இணைப்புகள் 

 NASA Mars Helicopter webpage
 Mars Helicopter Technology Demonstrator. (PDF) – The key design features of the prototype drone.

பகுப்பு:அமெரிக்க விண்வெளித் திட்டங்கள்
பகுப்பு:செவ்வாய்த் திட்டங்கள்
பகுப்பு:2020 இல் அறிவியல்